În a treia zi de Paști, Înaltpreasfințitul Părinte Laurențiu a oficiat Sfânta Liturghie la Schitul „Sfântul Efrem cel Nou” din localitatea brașoveană Cristian.
Mitropolitul Ardealului i-a îndemnat pe credincioși să se apropie de Hristos prin Sfânta Euharistie, pe care o descrie drept hrană, medicament și cinste pe care ne-o oferă Mântuitorul Iisus Hristos.
„Ne apropiem de Sfântul Potir și devenim purtători de Hristos, gustând din Trupul și Sângele Mântuitorului Iisus Hristos”, a spus Părintele Mitropolit.
„Să ne împărtășim cu Trupul și Sângele Mântuitorului Iisus Hristos, să luăm Hrană Cerească, să putem călători împreună cu El spre viața cea veșnică, pentru că Sfânta Împărtășanie este și hrană, este și medicament, dar este și o preamărire, sau cinste deosebită pe care ne-o oferă nouă Mântuitorul Iisus Hristos, Care S-a jertfit pentru noi și Care mereu ne Împărtășește de Jertfa Sa”.
„Învierea lui Hristos este și învierea noastră”, a afirmat ierarhul.
„După ce mă împărtășesc, nu mai stau în genunchi, ci în poziția aceasta a Învierii, bucurându-mă că m-am împărtășit cu Hristos Cel mort și înviat, cu Trupul și Sângele Lui”.
În timpul slujbei, Mitropolitul Laurențiu al Ardealului l-a hirotonit diacon pe tânărul Eduard Ionuț Blidaru.
Foto credit: Mitropolia Ardealului